**SODININKŲ BENDRIJOS**

**„PAEŽERYS -1“**

**ĮSTATAI**

Patvirtinta Sodininkų Bendrijos „PAEŽERYS-1“

narių susirinkime 2021 m. ……………. mėn. ….d.

Bendrijos narių susirinkimo

įgaliotas asmuo

………………………..

(vardas , pavardė)

**SODININKŲ BENDRIJOS**

**„PAEŽERYS -1“**

**ĮSTATAI**

**I. PAGRINDINĖS ĮSTATŲ SĄVOKOS**

**1. Bendrijos įstatai** – Bendrijos steigimo dokumentas, kuriuo ji vadovaujasi savo veikloje.

**2.** **Bendrijos nario mokestis –** sodininkų bendrijos narių susirinkimo nustatyto dydžio įmoka, skirta sodininkų bendrijai administruoti ir kitai veiklai užtikrinti.

**3.** **Kitas asmuo** – fizinis asmuo, kuris mėgėjų sodo teritorijoje įsigijo mėgėjų sodo sklypą ir nepageidauja tapti sodininkų bendrijos nariu, išstojęs iš sodininkų bendrijos arba iš jos pašalintas, taip pat juridinis asmuo, kuris nuosavybės ar kitomis teisėmis valdo sodo sklypą mėgėjų sodo teritorijoje.

**4. Mėgėjų sodininkystė** – veikla, kurios tikslas – mėgėjų sodo sklype susikurti aktyvaus poilsio ir gyvenimo sąlygas, išsiauginti ar pasigaminti žemės ūkio produktų (vaisių, uogų, daržovių, gėlių, bitininkystės ar kitų produktų), juos perdirbti ir vartoti savo reikmėms, taip pat tvarkyti kraštovaizdį ir naudoti juos rekreacijai, puoselėti ir tausoti jo išteklius.

**5. Mėgėjų sodo sklypas** (toliau - sodo sklypas) – mėgėjų sodo teritorijoje pagal žemės valdos projektą ar teritorijų planavimo dokumentą suformuotas ir Nekilnojamo turto registre įregistruotas žemės sklypas.

**6. Sodininkas mėgėjas** (toliau – sodininkas) – fizinis asmuo, nuosavybės ar kitomis teisėmis valdomame žemės sklype užsiimantis mėgėjų sodininkyste.

**7. Sodininkų bendrijos administravimas** – sodininkų bendrijos valdymo organo atliekamas sodininkų bendrijos, kaip juridinio asmens, administravimas, mėgėjų sodo teritorijos administravimas, ūkinių ir finansinių reikalų tvarkymas, sodininkų bendrijos bendro naudojimo objektų valdymo ir priežiūros organizavimas.

**8. Sodo namas** – nesudėtingas poilsiui skirtas statinys, esantis sodo sklype.

**9. Tiksliniai įnašai** – sodininkų bendrijos narių susirinkimo patvirtinti įnašai, skirti bendrojo naudojimo objektams pagerinti ir kitiems numatytiems projektams įgyvendinti.

**10. Vienbutis namas** – vienai šeimai skirtas namas.

**II. BENDROSIOS NUOSTATOS**

11.  Sodininkų bendrija „PAEŽERYS-1“ (toliau – Bendrija) yra sodininkų bendrai įsteigta, atitinkamo administracinio vieneto bendruomenės dalis. Bendrija yra ribotos civilinės  atsakomybės pelno nesiekiantis viešasis juridinis asmuo.

12.  Sutrumpintas bendrijos pavadinimas – „PAEŽERYS -1“.

13.  Bendrijos teisinė forma – sodininkų bendrija.

14.  Juridinio asmens kodas 191543284

15.  Bendrijos buveinė keičiama sodininkų bendrijos narių susirinkimo protokolu, kuris registruojamas Juridinių asmenų registre.

16. Bendrija veikia Vilniaus miesto savivaldybės teritorijoje.

17. Bendrija turi antspaudą ir sąskaitas Lietuvos Respublikos bankuose.

18. Bendrijos finansiniai metai yra nuo balandžio 1 d.iki kitų metų kovo 31 d.

19. Bendrijos veiklos terminas neribotas.

20. Bendrija veikia vadovaudamasi savo narių solidarumo, lygiateisiškumo, demokratiškumo ir tarpusavio susitarimo bei pagalbos principais.

21. Bendrija savo veikloje vadovaujasi Civiliniu kodeksu, Sodininkų bendrijų įstatymu, kitais įstatymais ir teisės aktais, šiais įstatais ir Bendrijos vidaus tvarkos taisyklėmis.

**III. BENDRIJOS VEIKLOS TIKSLAI**

22.  Bendrijos veiklos tikslai yra:

22.1. įgyvendinti Bendrijos narių bendrąsias teises ir pareigas, susijusias su mėgėjų sodo teritorijos ir joje esančių bendrojo naudojimo objektų valdymu, priežiūra ir naudojimu;

22.2. puoselėti ir tausoti gamtą ir kraštovaizdį.

23.  Bendrijos tikslams įgyvendinti Bendrija vykdo šiuos uždavinius:

23.1. organizuoja ir vykdo veiklą, kuri reikalinga Bendrijos turtui prižiūrėti ir tinkamai naudoti;

23.2. organizuoja seminarus, konferencijas ir sodininkų mokymus plėtojant mėgėjų sodininkystės veiklą;

23.3. padeda sodininkams realizuoti jų išaugintą ir pagamintą produkciją;

23.4. organizuoja sodmenų bei kitos soduose išaugintos produkcijos muges, parodas ir kitus masinius renginius, kuriais siekiama propaguoti ir plėtoti mėgėjų sodininkystę;

23.5. organizuoja mėgėjų sodo teritorijos planavimą;

23.6. įgyvendina programas, padedančias sutvarkyti sodo bendrijos teritorijas ir sudaryti palankias sąlygas būsto plėtrai;

23.7. visuomenei naudingais tikslais rūpinasi aplinkos apsauga mėgėjų sodo teritorijoje ir jai priskirtose  teritorijose, organizuoja talkas aplinkai tvarkyti;

23.8. bendradarbiauja su kitomis sodininkų bendrijomis, jungiasi į sodininkų susivienijimus, asociacijas ir draugijas;

23.9. bendradarbiauja su valstybės, savivaldybės institucijomis ir kitomis organizacijomis.

24.   Siekdama savo tikslų Bendrija turi teisę:

24.1. įvairiais teisėtais būdais skleisti informaciją apie Bendrijos veiklą, propaguoti Bendrijos tikslus ir uždavinius;

24.2. steigti  įmones, registruojamas ir veikiančias pagal Lietuvos Respublikos įstatymus;

24.3. steigti visuomenės informavimo priemones, užsiimti leidyba;

24.4. steigti fondus;

24.5. užsiimti vaisių, uogų, daržovių, gėlių auginimu, dekoratyvine sodininkyste, bitininkyste, vaistažolių auginimu, grybų auginimu, augalų sėklininkyste;

24.6. užsiimti veikla, susijusia su poilsio organizavimu;

24.7. turėti parduotuves ir prekiauti sodininkų užauginta ir pagaminta produkcija, taip pat kitomis sodininkams reikalingomis prekėmis;

24.8. įstoti į šalyje ir užsienyje sukurtas mėgėjų sodininkystės organizacijas ar palaikyti ryšius su jomis bei sudaryti bendros veiklos susitarimus;

24.9. teisės aktų nustatyta tvarka gauti paramą iš fizinių ir juridinių asmenų savo tikslams ir uždaviniams įgyvendinti;

25. Vadovaujantis Ekonominės veiklos rūšių klasifikatoriumi vykdyti šią ūkinę veiklą:

25.1. daržovių sėklų gavyba;

25.2. grybų ir valgomųjų trumų auginimas;

25.3. gėlių auginimas;

25.4. vynuogių auginimas;

25.5.prieskonių, kvapiųjų, vaistinių ir kitokių formacijos pramonėje naudojamų augalų auginimas;

25.6. kitų daugiamečių augalų auginimas;

25.7. bitininkystė;

25.8. vaisių, uogų ir daržovių sulčių gamyba;

25.9.mažmeninė prekyba nespecializuotose parduotuvėse, kuriose vyrauja maistas, gėrimai ir tabakas;

25.10. kita mažmeninė prekyba nespecializuotose parduotuvėse;

25.11. vaisių, uogų ir daržovių mažmeninė prekyba specializuotose parduotuvėse;

25.12.gėlių, sodinukų, sėklų, trąšų, naminių gyvūnėlių ir jų ėdalo mažmeninė prekyba specializuotose parduotuvėse;

25.13. kitų prekių mažmeninė prekyba kioskuose ir prekyvietėse;

25.14. užsakomasis pardavimas paštu arba internet;

25.15. kita leidyba;

25.16. nuosavo nekilnojamojo turto pirkimas ir pardavimas;

25.17. nuosavo arba nuomojamo nekilnojamojo turto nuoma ir  eksploatavimas;

25.18. kraštovaizdžio tvarkymas.

**IV. BENDRIJOS TEISĖS IR PAREIGOS**

26.   Bendrija turi šias teises ir pareigas:

26.1. verstis įstatymų nedraudžiama ir jos įstatuose numatyta ūkine komercine veikla, kuri neatsiejamai susijusi su Bendrijos veiklos tikslais;

26.2. sudaryti sutartis, prisiimti įsipareigojimus;

26.3. nustatyti savo produkcijos bei teikiamų paslaugų kainas ir tarifus, išskyrus atvejus, kai juos įstatymu nustatyta tvarka nustato Lietuvos Respublikos Vyriausybė ar kita įstatymų nustatyta institucija;

26.4. pirkti ar kitaip įsigyti savo veiklai reikalingą turtą, jį naudoti, valdyti ir juo disponuoti;

26.5. samdyti asmenis įstatuose numatytai veiklai vykdyti;

26.6. gauti lėšų ar kitokio turto iš užsienio ar tarptautinių organizacijų, fondų, taip pat asmenų;

26.7. gauti lėšų ar kitokio turto iš užsienio valstybių valdžios ir valdymo institucijų, mėgėjų sodininkystės mokslinių ir kitokių tyrimų bei sodininkystės švietimo reikmėms;

26.8. reorganizuotis ar likviduotis.

27. Bendrija privalo laiku mokėti įstatymų nustatytus mokesčius.

28. Bendrija gali turėti ir įgyti tik tokias civilines teises ir pareigas, kurios neprieštarauja įstatymams, Bendrijos įstatams ir veiklos tikslams.

29.  Bendrija atsako už savo prievoles visu jai priklausančiu turtu ir neatsako už savo narių prievoles, o šie neatsako už Bendrijos prievoles.

30. Bendrijai draudžiama:

30.1. Bendrijos pajamas skirti kitai, negu yra nustatyta Bendrijos įstatuose, veiklai;

30.2. neatlygintinai perduoti Bendrijos turtą nuosavybėn, pagal patikėjimo ar panaudos sutartį Bendrijos nariui ar kitam asmeniui;

30.3. teikti paskolas, įkeisti savo turtą (išskyrus atvejus, kai turtas įkeičiamas savo prievolėms užtikrinti), garantuoti, laiduoti ar kitaip užtikrinti kitų asmenų prievolių įvykdymą;

30.4. skolintis pinigų iš savo nario ar kito asmens mokant palūkanas, išskyrus Lietuvos Respublikoje registruotas kredito įstaigas;

30.5. būti neribotos civilinės atsakomybės juridinio asmens steigėja.

**V. NARYSTĖS BENDRIJOJE SĄLYGOS, NARIŲ TEISĖS IR PAREIGOS**

31. Bendrijos nariu gali būti mėgėjų sodo teritorijos, kurioje įsteigta Bendrija, sodininkas. Jei mėgėjų sodo teritorijoje esantį žemės sklypą nuosavybės ar kitomis teisėmis valdo keli fiziniai asmenys (sodininkai), Bendrijos nariu gali būti tik vienas iš jų.

32.Bendrijos nario teises ir pareigas sodininkas įgyja nuo įstojimo į bendriją dienos, išskyrus atvejus, kai sodininkai nariais tampa nuo bendrijos įregistravimo. Į Bendriją įstojama ir iš jos išstojama Bendrijos įstatų nustatyta tvarka.

33.  Bendrijos narys, jo šeimos nariai turi teisę naudotis Bendrijos bendrojo naudojimo objektais pagal jų funkcinę paskirtį, nepažeisdami kitų mėgėjų sodo teritorijos sodininkų, jų šeimos narių, asmenų, įsigijusių mėgėjų sodo teritorijoje sodo sklypą, teisių bei teisėtų interesų ir aplinkos apsaugos reikalavimų.

34. Bendrijos narys turi šias teises:

34.1. dalyvauti ir balsuoti Bendrijos narių susirinkime, rinkti ir būti išrinktas Bendrijos valdybos nariu, revizijos komisijos nariu;

34.2. reikalauti, kad Bendrijos valdymas ir bendrosios dalinės nuosavybės teise valdomų bendrojo naudojimo objektų naudojimas bei priežiūra atitiktų visų Bendrijos narių bendrąsias teises ir teisėtus interesus;

34.3. imtis būtinų priemonių, kad būtų išvengta žalos ar pašalinta grėsmė bendrojo naudojimo ir individualiems objektams, ir reikalauti atlyginti padarytus nuostolius;

34.4. viešosios prekybos vietose (turgavietėse, mugėse, prekybos paviljonuose ir kt.) įstatymų ir kitų teisės aktų nustatyta tvarka parduoti sodo sklype išaugintą mėgėjų sodininkystės produkciją;

34.5. susipažinti su Bendrijos dokumentais ir gauti visą Bendrijos turimą informaciją apie jos veiklą;

34.6. įgyvendinti kitas įstatymų nustatytas teises ir Bendrijos įstatuose nustatytas neturtines teises;

34.7. išstoti iš Bendrijos. Išstodamas iš Bendrijos jos narys privalo pilnai atsiskaityti su Bendrija už savo prievoles jai. Šia teise pasinaudojusiems asmenims stojamieji nario įnašai ir nario mokesčiai ar kitaip bendrijos nuosavybėn perduotos lėšos ir turtas negrąžinami.

35. Bendrijos narys turi šias pareigas:

35.1.laikytis Bendrijos įstatų, vykdyti Bendrijos narių susirinkimo, Bendrijos valdybos sprendimus;

35.2. tinkamai naudoti ir prižiūrėti nuosavybės ar kitos teisės pagrindu valdomą sodo sklypą, nedarydamas žalos kaimyninių sklypų naudotojams ir aplinkai, imtis priemonių prieš augalų kenkėjus, augalų ligas, invazines rūšis ir augalų plitimą į kaimyninius sklypus. Bendrijos narys, kuris negali atlikti šiame punkte nustatytų pareigų, privalo užtikrinti, kad tai padarytų įgalioti asmenys, suderinę tai su bendrija;

35.3. tausoti Bendrijos turtą ir bendrojo naudojimo objektus, laikytis Bendrijos vidaus tvarkos taisyklių, užtikrinti, kad šių taisyklių laikytųsi jo šeimos nariai ar kiti teisėti jo turto naudotojai;

35.4. saugoti savo ir kitų žemės sklypų riboženklius;

35.5. informuoti apie vidaus tvarkos pažeidimus Bendrijos valdybą;

**35.6.**  **nustatyta tvarka atsiskaityti už jam teikiamas paslaugas, mokėti Bendrijos nario mokestį, vienkartinį stojamąjį nario mokestį, tikslinius įnašu, kaupiamuosius įnašus bei kitas nustatytas įmokas;**

35.7. pagal įstatymų ir kitų teisės aktų nustatytus privalomuosius statinių naudojimo ir priežiūros reikalavimus apmokėti Bendrijos išlaidas, susijusias su mėgėjų sodo teritorijos bendrojo naudojimo objektų valdymu, priežiūra, remontu ar tvarkymu, taip pat bendrojo naudojimo žemės naudojimu ir priežiūra, atsižvelgiant į  sklypo dydį;

35.8. dalyvauti Bendrijos valdybos organizuojamose talkose ir kituose bendrojo naudojimo objektų priežiūros darbuose;

35.9. perleisdamas nuosavybės teise jam priklausantį sodo sklypą, privalo atsiskaityti su Bendrija pagal visas savo prievoles;

35.10. ne vėliau kaip prieš 10 dienų iki nuosavybės teise jam priklaisančio sodo sklypo perleidimo apie numatomą sudaryti perleidimo sandorį ir išstojimą iš Bendrijos raštu pranešti Bendrijos valdymo organui;

35.11. perleidęs nuosavybės teise jam priklausantį sodo sklypą, išstoti iš Bendrijos.

36. Sodininkai ir kiti asmenys, įsigiję mėgėjų sodo teritorijoje sodo sklypą, privalo pateikti Bendrijos valdybai VĮ RC nekilnojamo turto registro duomenų bazės išrašą apie turto nusavybę. Nepateikus išrašo ir jeigu nustatant sklypo savininkus Bendrija patyrė finansinius nuostolius, juos privalo kompensuoti sklypo savininkas.

37. Sodininkai ir kiti asmenys, įsigiję mėgėjų sodo teritorijoje sodo sklypą, privalo laikytis Bendrijos nustatytų vidaus tvarkos taisyklių ir be Bendrijos valdybos leidimo savavališkai nereguliuoti, nekeisti, neremontuoti mėgėjų sodo teritorijos bendrosios inžinerinės įrangos, bendrųjų konstrukcijų, bendrojo naudojimo patalpų ir objektų.

38. Sodininkai ir kiti asmenys, padarę žalą Bendrijai, atsako ir atlygina nuostolius įstatymų nustatyta tvarka.

**VI. KITŲ ASMENŲ TEISĖS IR PAREIGOS**

39. Kitų asmenų teises ir pareigas nustato Sodininkų Bendrijų įstatymas, Bendrijos įstatai ir Bendrijos vidaus tvarkos taisyklės.

40. Kiti asmenys turi vienodas pareigas, susijusias su bendrosios dalinės nuosavybės teise valdomų bendrojo naudojimo objektų naudojimu ir priežiūra, kaip ir Bendrijos nariui.

41.Kiti asmenys turi šias teises:

41.1. be balsavimo teisės dalyvauti bendrijos narių susirinkime;

41.2. įstoti į Bendriją;

41.3. gauti informaciją apie bendrijos narių susirinkimo nustatytas įmokas, kurias jie privalo sumokėti pagal Sodininkų bendrijų įstatymą, SB įstatus ir pagal kitus Bendrijos narių susirinkimo priimtus sprendimus, susijusius su bendrojo naudojimo objektų valdymu ir priežiūra;

41.4. kartu su šeimos nariais naudotis Bendrijos bendrojo naudojimo objektais pagal jų funkcinę paskirtį, nepažeisdami kitų mėgėjų sodo teritorijos sodininkų, jų šeimos narių teisių bei teisėtų interesų ir aplinkos reikalavimų;

41.5. teikti pasiūlymus dėl bendrosios nuosavybės objektų, kurių bendraturčiais yra, valdymo ar būklės pagerinimo, pritarti ar argumentuotai nepritarti Bendrijos valdymo organų siūlymams dėl lėšų, skiriamų bendrojo naudojimo objektų, bendrojo naudojimo žemės priežiūros organizavimui, eksploatavimui ar modernizavimui, dydžio ir poreikio.

41.6. laiduojamą teisę nedalyvauti bendrijos projektuose įsigyjant naujus bendrosios dalinės nuosavybės objektus;

41.7. turi teisę apskųsti Bendrijos valdymo organų sprendimus.

42. Kiti asmenys turi šias pareigas:

42.1. laikytis Bendrijos įstatų, vykdyti Bendrijos narių susirinkimo, Bendrijos valdymo organo sprendimus;

42.2. tinkamai naudoti ir prižiūrėti nuosavybės ar kitos teisės pagrindu valdomą sodo sklypą nedaryti žalos kaimyninių sklypų naudotojams ir aplinkai imtis priemonių prieš augalų kenkėjus, augalų ligas, invazines rūšis ir augalų plitimą į kaimyninius sklypus. Kiti asmenys, kurie negali atlikti šiame punkte nustatytų pareigų, privalo užtikrinti, kad tai padarytų įgalioti asmenys;

42.3. pagal Bendrijos pateiktas sąskaitas apmokėti už proporcingai tenkančias bendrojo naudojimo objektų eksploatacijos, bendrojo naudojimo žemės tvarkymo, bendrojo naudojimo objektų priežiūros organizavimo išlaidas bei proporcingai jiems tenkančias įnašų dalis, susijusias su bendrosios dalinės nuosavybės objektų mėgėjų sodo teritorijoje atnaujinimu, pagerinimu ar sukūrimu, kitas suteiktas paslaugas;

42.4. tausoti Bendrijos turtą ir bendrojo naudojimo objektus, laikytis Bendrijos vidaus tvarkos taisyklių, užtikrinti, kad šių taisyklių laikytųsi jo šeimos nariai ar kiti teisėti jo turto naudotojai;

42.5. informuoti sodo Bendriją apie savo sodo sklypo ar jo dalies nuosavybės teisių perėjimą tretiems asmenims;

42.6. perleisdami nuosavybės teise jiems priklausantį sodo sklypą, atsiskaityti su Bendrija pagal visas savo prievoles.

**VII. PRIĖMIMO Į BENDRIJOS NARIUS, IŠSTOJIMO IR PAŠALINIMO IŠ BENDRIJOS NARIŲ SĄLYGOS IR TVARKA**

43. Bendrijos nario teises ir pareigas sodininkas įgyja nuo įstojimo į Bendriją, išskyrus atvejus, kai sodininkai nariais tampa nuo Bendrijos įregistravimo.

44. Prašymas stoti į Bendriją paduodamas Bendrijos valdybai, kuri posėdyje svarsto sodininko prašymą dėl priėmimo į bendrijos narius klausimą. ~~Stojantis į Bendriją sodininkas privalo sumokėti Bendrijos narių susirinkimo  nustatytą 100 EURŲ dydžio stojamąjį nario mokestį, išskyrus atvejus, kai sodo sklypas pereina šeimos nariams~~. Priimti į Bendriją nariai registruojami Bendrijos narių registravimo knygoje.

45. Bendrijos buveinėje turi būti asmenų, įsigijusių mėgėjų sodo teritorijoje sodo sklypą, registravimo knyga, kurioje registruojami visi sodininkai ir juridiniai asmenys. Joje turi būti nurodyta sodininko vardas ir pavardė, gimimo data, gyvenamoji vieta, juridinio asmens pavadinimas, teisinė forma, kodas, buveinė (adresas),  sklypo valdymo teisės pagrindas, sodo sklypo plotas ir adresas (sklypo numeris), sodininko įstojimo į Bendrijos narius data, išstojimo (pašalinimo) iš Bendrijos narių data, telefonai, elektroninio pašto adresas, asmens išregistravimo iš bendrijos data.

46. Su asmenų registravimo  knyga turi teisę susipažinti kiekvienas asmuo, įsigijęs sodo sklypą mėgėjų sodo teritorijoje.

47. Bendrijos nariui gali būti išduodamas Bendrijos nario pažymėjimas (nario bilietas). Priėmus sprendimą išduoti Bendrijos nario pažymėjimą (bilietą), privalomieji nario pažymėjimo (bilieto) rekvizitai yra šie: Bendrijos pavadinimas, nario vardas, pavardė, nuotrauka, sklypo plotas, adresas (sklypo numeris), įstojimo į Bendriją data, Bendrijos antspaudas, Bendrijos pirmininko parašas. Sprendimą dėl nario pažymėjimų (bilietų) išdavimo, rekvizitų papildymo, nario pažymėjimo (bilieto) keitimo, išdavimo tvarkos priima Bendrijos valdyba.

48. Narystė Bendrijoje pasibaigia:

48.1. nariui mirus;

48.2. nariui netekus nuosavybės ar kitų teisių, kurių pagrindu jis valdė mėgėjų sodo teritorijoje esantį sodo sklypą;

48.3. nariui išstojus iš Bendrijos ar Bendrijai jį pašalinus iš Bendrijos;

48.4. Bendriją likvidavus.

49. Išstojimo iš Bendrijos ir pašalinimo iš Bendrijos tvarka ir sąlygos:

49.1. Bendrijos narys išstoja iš Bendrijos parašęs prašymą Bendrijos valdybai ne vėliau kaip prieš 10 dienų;

49.2. Bendrijos narys gali būti pašalinamas iš Bendrijos narių susirinkimo sprendimu kai Bendrijos narys pažeidžia šiuos įstatus, Bendrijos nustatytas vidaus tvarkos taisykles, nevykdo savo pareigų ir prievolių ar grubiai pažeidžia Bendrijos teisėtus interesus.

50~~.  Asmenys, kurie mėgėjų sodo teritorijoje įsigyja žemės sklypą ir nepageidauja tapti Bendrijos nariais, privalo sumokėti Bendrijos narių susirinkimo  nustatytą 200 EURŲ dydžio stojamąjį mokestį, išskyrus atvejus, kai sodo sklypas pereina šeimos nariams.~~

50. Išstoję iš Bendrijos arba iš jos pašalinti, taip pat juridiniai  asmenys, kurie  įsigyja žemės sklypą mėgėjų sodo teritorijoje, turi vienodas pareigas, susijusias su bendrosios dalinės nuosavybės teise valdomų bendrojo naudojimo objektų naudojimu ir priežiūra, kaip ir bendrijos nariai bei už visas paslaugas ir naudojimąsi bendro naudojimo objektais atsiskaito pagal Bendrijos pateiktas sąskaitas. Asmenims, išstojusiems ar pašalinamiems iš Bendrijos jų sumokėti nario mokesčiai ar kiti piniginiai ar nepiniginiai įnašai negrąžinami ir nekompensuojami.

**VIII. BENDRIJOS NARIŲ SUSIRINKIMO KOMPETENCIJA, JO ŠAUKIMO IR BALSAVIMO JAME TVARKA**

52. Bendrijos narių susirinkimas turi išimtinę teisę:

52.1. keisti Bendrijos įstatus;

52.2. iš Bendrijos narių rinkti ir atšaukti Bendrijos valdybos narius, iš jos narių rinkti valdybos pirmininką bei tvirtinti valdybos darbo reglamentą;

52.3. nustatyti Bendrijos ūkinės veiklos organizavimo ir valdymo tvarką bei su tuo susijusius įgaliojimus Bendrijos valdybai, taip pat valdybos narių darbo apmokėjimo sąlygas, samdomų darbuotojų skaičių ir jų darbo apmokėjimo tvarką arba sutarčių su mėgėjų sodo teritorijos priežiūros ar administravimo paslaugas teikiančio įmonėmis ar asmenimis sudarymo sąlygas;

52.4. iš Bendrijos narių rinkti revizijos komisiją bei jos pirmininką ir tvirtinti šios komisijos darbo reglamentą;

52.5. tvirtinti Bendrijos metinę pajamų ir išlaidų sąmatą, tikslinius įnašus, Bendrijos nario mokestį ir kitų asmenų įmokas, skirtas bendrojo naudojimo objektų priežiūros organizavimo ir eksploatavimo, bendrojo naudojimo žemės tvarkymo išlaidoms apmokėti;

52.6. vertinti Bendrijos valdymo organo veiklą, tvirtinti metinę Bendrijos ūkinės ir finansinės veiklos ataskaitą ir revizijos komisijos išvadas apie Bendrijos finansinę veiklą, bendrojo naudojimo objektų aprašą;

52.7. spręsti priėmimo į Bendriją, Bendrijos narių pašalinimo ir išstojimo iš Bendrijos klausimus;

52.8. nustatyti disponavimo Bendrijos turtu ir lėšomis tvarką, spręsti lėšų skolinimosi bei pajamų paskirstymo klausimus;

52.9. nustatyti ir tvirtinti Bendrijos vidaus tvarkos taisykles;

52.10. spręsti klausimus dėl Bendrijos stojimo į susivienijimus ir draugijas, išstojimo iš jų;

52.11. priimti sprendimą dėl Bendrijos reorganizavimo ir patvirtinti reorganizavimo sąlygas;

52.12. priimti sprendimą pertvarkyti Bendriją;

52.13. priimti sprendimą likviduoti Bendriją, atšaukti Bendrijos likvidavimą;

52.14. rinkti ir atšaukti Bendrijos likvidatorių;

52.15. spręsti mėgėjų sodo teritorijos kraštovaizdžio tvarkymo ir priežiūros, užstatymo ir kitus teritorijos planavimo, infrastruktūros plėtros ir Bendrijos bendro naudojimo turto naudojimo, tvarkymo ir pardavimo klausimus.

53.  Bendrijos narių susirinkimas gali priimti sprendimus ir kitais pagal Bendrijos įstatus jo kompetencijai priskirtais klausimais.

54. Bendrijos narių susirinkimas neturi teisės pavesti kitiems Bendrijos organams spręsti jo kompetencijai priskirtų klausimų.

55. Bendrijos susirinkimų šaukimo ir organizavimo tvarka:

55.1. Bendrijos narių susirinkimo (eilinio ar neeilinio) sušaukimo iniciatyvos teisę turi Bendrijos valdymo organas, 1/10 Bendrijos narių ir revizijos komisija;

55.2. Bendrijos narių susirinkimas šaukiamas Bendrijos valdymo organo sprendimu;

55.3. Bendrijos narių susirinkimo šaukimo iniciatoriai Bendrijos valdymo organui pateikia paraišką, pasirašytą ne mažiau kaip 1/10 sodininkų Bendrijos narių arba revizijos komisijos. Joje turi būti nurodyta: bendrijos narių susirinkimo sušaukimo priežastys ir tikslai, iniciatorių atstovas, pateikti pasiūlymai dėl susirinkimo darbotvarkės, vietos, datos ir laiko, siūlomų sprendimų projektai. Bendrijos narių susirinkimas turi įvykti ne vėliau kaip per vieną mėnesį nuo paraiškos gavimo dienos;

55.4. Jei Bendrijos valdymo organas nepriėmė sprendimo sušaukti Bendrijos narių susirinkimą per mėnesį nuo susirinkimo iniciatorių pateiktos paraiškos gavimo dienos narių susirinkimas gali būti sušaukiamas daugiau kaip 1/10 Bendrijos narių, revizijos komisijos sprendimu;

55.5. Bendrijos valdymo organas pagal iniciatorių paraišką per nustatytą vieno mėnesio terminą neprivalo sušaukti Bendrijos narių susirinkimo, jei nėra praėję 4 mėnesiai nuo finansinių metų pabaigos, jei iniciatorių siūlomi klausimai nepriskirti spręsti narių susirinkimo kompetencijai, jei paraiška paduota nesilaikant reikalavimų. Šiais atvejais Bendrijos valdymo organas atsisakymą sušaukti narių susirinkimą turi motyvuoti ir pranešti iniciatorių nurodytam atstovui;

55.6. Eilinis Bendrijos narių susirinkimas turi būti šaukiamas kasmet ne vėliau kaip per 4 mėnesius po finansinių metų pabaigos.

55.7. Bendrijos narių susirinkimo sušaukimo iniciatoriai, priėmę sprendimą sušaukti narių susirinkimą, turi ne vėliau kaip prieš 14 kalendorinių dienų iki susirinkimo dienos informuoti bendrijos narius, paskelbdami skelbimą skelbimų lentose arba kitose gerai matomose vietose mėgėjų sodo teritorijoje, nurodyti susirinkimo organizavimo vietą, datą ir laiką ir kartu paskelbti susirinkimo darbotvarkę bei siūlomų sprendimų projektus arba nurodyti vietą, kur ir kokiu laiku galima susipažinti su sprendimų projektais;

55.8.  Jei susirinkimo darbotvarkėje numatyta rinkti ar atšaukti valdymo organą, pakeisti Bendrijos įstatus, svarstyti lėšų skolinimosi, Bendrijos reorganizavimo, pertvarkymo ir likvidavimo klausimus, apie Bendrijos narių susirinkimo sušaukimą kiekvienam Bendrijos nariui turi būti pranešama arba raštu, arba el.paštu, ir skelbiant SB sodininkų internetinėje svetainėje, Juridinių asmenų registro leidžiamame elektroniniame leidinyje Skelbime turi būti nurodoma: kur ir kokiu laiku galima susipažinti su susirinkimo darbotvarke ir siūlomų sprendimų projektais. Apie Bendrijos narių susirinkimo sušaukimą visais atvejais turi būti skelbiama skelbimų lentose ir Bendrijos internetiniame puslapyje;

55.9. kiekviename Bendrijos narių susirinkime išrenkamas susirinkimo pirmininkas ir sekretorius;

55.10. Bendrijos narių susirinkime Bendrijos nariai dalyvauja patys ar per įgaliotą asmenį. Įgaliotam asmeniui turi būti duodamas paprastos rašytinės formos įgaliojimas atstovauti nariui Bendrijos narių susirinkime ir balsuoti visais arba konkrečiais susirinkimo darbotvarkėje svarstomais klausimais, nurodant įgaliojimo terminą, teises ir pareigas

55.11. Bendrijos narių susirinkime dalyvaujantys Bendrijos nariai registruojami pasirašytinai susirinkimo dalyvių sąraše. Už bendrijos narį, atstovaujamą įgalioto asmens pagal įgaliojimą pasirašo įgaliotas asmuo (vienas įgaliotas asmuo gali atstovauti tik vienam Bendrijos nariui).  Narių registravimo sąrašą pasirašo Bendrijos narių susirinkimo pirmininkas ir sekretorius. Registravimo sąraše turi būti nurodyti nariai, iš anksto pareiškę nuomonę raštu;

55.12. Bendrijos narių susirinkime kiekvienas bendrijos narys ar jo įgaliotas asmuo turi po vieną balsą, nepaisant valdomų sklypų skaičiaus.

55.13. Bendrijos nariai dėl susirinkimuose svarstomų klausimų gali iš anksto pareikšti savo nuomonę raštu Bendrijos įstatų nustatyta tvarka.

55.13. Bendrijos nariai sprendimus gali priimti ir balsuojant raštu nesušaukus susirinkimo dalyvaujant susirinkime elektroninių ryšių priemonių pagalba Bendrijos įstatų nustatyta susirinkimo ar tvarka. Sprendimai priimami balsuojant raštu nesušaukus susirinkimo yra teisėti, jei už juos balsuoja daugiau kaip 2/3 visų Bendrijos narių.

55.15. Bendrijos narių susirinkimai turi būti protokoluojami. Protokolą pasirašo Bendrijos narių susirinkimo pirmininkas ir sekretorius.

55.16. Protokolas turi būti parengtas ir pasirašytas ne vėliau kaip per 10 darbo dienų nuo Bendrijos narių susirinkimo dienos. Prie Bendrijos narių susirinkimo protokolo turi būti pridedama: susirinkimo dalyvių sąrašas; įgaliojimai ir kiti dokumentai, patvirtinantys asmenų teisę balsuoti; dokumentai, patvirtinantys, kad nariams buvo pranešta apie narių susirinkimo sušaukimą.  Prie protokolo taip pat pridedami dokumentai, patvirtinantys Bendrijos narių išankstinį nuomonės pareiškimą raštu.

56.  Bendrijos narių susirinkimas gali priimti sprendimus ir yra laikomas įvykusiu, kai jame dalyvauja daugiau kaip 1/2 Bendrijos narių. Jeigu kvorumo nėra, Bendrijos narių susirinkimas laikomas neįvykusiu ir ne anksčiau kaip po 14 kalendorinių dienų gali būti sušauktas pakartotinis narių susirinkimas, turintis teisę priimti sprendimus pagal neįvykusio susirinkimo darbotvarkę. Pakartotiniam susirinkimui netaikomas kvorumo reikalavimas. Sprendimai pakartotiniame narių susirinkime priimami, kai už juos balsuoja daugiau kaip ½ susirinkime dalyvaujančių Bendrijos narių. išskyrus nustatytas išimtis. Į dalyvaujančių Bendrijos susirinkime narių skaičių įskaičiuojami ir tie nariai, kurie iš anksto yra pareiškę savo nuomonę raštu.

57. Bendrijos narių susirinkimo sprendimai dėl lėšų skolinimosi, dėl Bendrijos reorganizavimo, pertvarkymo ar likvidavimo, taip pat sprendimai, priimami balsuojant raštu nesušaukus susirinkimo, yra teisėti, jei už juos balsuoja daugiau kaip 2/3 visų Bendrijos narių.

58. Bendrijos narių susirinkimo sprendimai dėl nario pašalinimo iš Bendrijos, dėl Bendrijos įstatų pakeitimo, dėl valdybos narių išrinkimo ar atšaukimo, priimami kvalifikuota balsų dauguma, kuri negali būti mažesnė kaip 1/2 visų susirinkime dalyvaujančių narių balsų.

59. Balsavimas Bendrijos narių susirinkime yra atviras. Slaptas balsavimas yra privalomas visiems nariams klausimais, dėl kurių nors vienas narys ar jo įgaliotas asmuo pageidauja slapto balsavimo ir tam pritaria ne mažiau kaip 1/10 susirinkime dalyvaujančių Bendrijos narių.

60. Slaptas balsavimas vykdomas šia tvarka:

61. Prieš susirinkimą paruošiami slapto balsavimo biuleteniai, kurie antspauduojami bendrijos antspaudu. Slapto balsavimo biuletenyje turi būti: Bendrijos pavadinimas, susirinkimo data, darbotvarkės klausimo, dėl kurio vyksta slaptas balsavimas, numeris, balsavimo rezultatai: „už“, „prieš“, „susilaikė“.

62. Priėmus sprendimą dėl slapto balsavimo, slapto balsavimo biuletenyje įrašoma susirinkimo data ir darbotvarkės klausimo, dėl kurio balsuojama, numeris ir išdalinama susirinkime dalyvaujantiems Bendrijos nariams.

63. Baigus balsavimą, balsų skaičiavimo komisija suskaičiuoja rezultatus ir surašo balsų skaičiavimo protokolą. Biuleteniai sudedami į voką, vokas užklijuojamas, antspauduojamas. Ant voko užrašoma Bendrijos pavadinimas, susirinkimo data, klausimo, dėl kurio balsuota, pavadinimas.

64. Bendrijos nariai dėl susirinkime svarstomų klausimų gali balsuoti iš anksto raštu. Raštu iš anksto balsavę Bendrijos nariai laikomi dalyvaujančiais narių susirinkime ir jų balsai įskaitomi į susirinkimo kvorumą bei balsavimo rezultatus.

65.Išankstinis balsavimas vykdomas šia tvarka:

65.1. apie savo sprendimą balsuoti raštu Bendrijos nariai informuoja Bendrijos valdymo organą ne vėliau kaip prieš 2 dienas iki susirinkimo pradžios;

65.2. Bendrijos valdyba turi sudaryti sąlygas nariams, balsuojantiems raštu, susipažinti su visais pasiūlytų sprendimų projektais balsuojamu darbotvarkės klausimu;

65.3. balsuojant raštu, balsavimo lape nurodomas Bendrijos nario vardas ir pavardė, sodo sklypo numeris ir adresas, darbotvarkės klausimo pavadinimas, už kurį jis balsuoja, ir jo nuomonė “už” arba “prieš” šiuo darbotvarkėje paskelbtu klausimu. Balsavimo lapas įdedamas į voką, kuris atidaromas susirinkimo metu po balsavimo. Balsavimo lapas negali būti atšauktas.

66. Bendrijos nariai sprendimus gali priimti ir nesušaukę susirinkimo. Sprendimą dėl balsavimo raštu (apklausos būdu) priima bendrijos valdyba.

67. Balsavimas raštu, nesušaukus narių susirinkimo, vykdomas taip:

67.1.   parengiamas balsavimo raštu biuletenis, kuriame nurodoma Bendrijos pavadinimas, įrašomas svarstomas klausimas (klausimai), siūlomi sprendimo būdas (-ai), balsavimo žyma „Pritariu“, „Nepritariu“ ir nuoroda, kam ir kada šis biuletenis turi būti grąžintas;

67.2. balsavimo biuletenis įteikiamas kiekvienam Bendrijos nariui pasirašytinai arba išsiunčiamas registruotu laišku. Apie balsavimą raštu taip pat paskelbiama viešai skelbimų lentoje;

67.3. Bendrijos narys, gavęs balsavimo biuletenį, turi per 14 kalendorinių dienų nuo šio biuletenio įteikimo dienos apsispręsti dėl balsavimo ir atitinkamai pažymėti biuletenyje, ar pritaria siūlomam nutarimo būdui (būdams). Užpildytas biuletenis pasirašomas; 

67.4. balsavimo biuleteniai laikomi negaliojančiais, jei jie nepasirašyti ar neužpildyti;

67.5. užpildytą balsavimo biuletenį bendrijos narys turi grąžinti įgaliotam asmeniui, arba atsiųsti paštu Bendrijos valdybai, arba įmesti į specialiai tam skirtą balsadėžę;

67.6.  balsavimo rezultatus apibendrina Bendrijos valdybos patvirtinta balsų skaičiavimo komisija, sudaryta iš Bendrijos narių atstovų. Balsavimo raštu rezultatai įforminami balsų skaičiavimo komisijos protokolu, kurį pasirašo balsų skaičiavimo komisijos nariai ir tvirtina valdyba. Balsų skaičiavimo komisijos pasirašytas protokolas viešai skelbiamas Bendrijos skelbimų lentoje;

67.7.  balsuojant raštu, priimti sprendimai yra teisėti, jeigu jiems pritaria daugiau kaip 2/3 visų Bendrijos narių;

67.8.  balsavimo biuleteniai sudedami į voką, vokas užklijuojamas, antspauduojamas. Ant voko užrašoma Bendrijos pavadinimas, data, klausimo, dėl kurio balsuota, pavadinimas;

67.9.  balsavimas raštu laikomas neįvykusiu, jeigu iki balsavimo biuleteniuose nurodyto termino grąžintų Bendrijos valdybai, ar perduotų per įgaliotą asmenį, ar įmestų į balsadėžę ir pripažintų galiojančiais biuletenių skaičius yra mažesnis už 2/3 Bendrijos narių plius vienas;

67.10. pakartotinis balsavimas raštu gali būti vykdomas Bendrijos valdybos sprendimu ne anksčiau kaip po 14 kalendorinių dienų, pasibaigus vykdyto balsavimo raštu terminui. Balsavimas skaitomas įvykusiu, kai grąžintų biuleteniu skaičius yra 2/3 plius vienas balsavimo biuletenių.

68.  Bendrijos narių susirinkimo priimti sprendimai (protokolai) registruojami ir skelbiami (sprendimai, išrašai iš protokolų) Bendrijos skelbimų lentose.

**IX. BENDRIJOS VALDYMO ORGANAS, RINKIMO IR ATŠAUKIMO TVARKA, JO KOMPETENCIJA BEI NARIŲ ATSAKOMYBĖ**

69. Bendrija įgyja civilines teises, prisiima pareigas ir jas įgyvendina per savo valdymo organus.

70. Bendrijos valdymo organas yra Bendrijos valdyba, jos narių skaičius yra 7 (septyni).

71. Bendrijos valdybos narius iš Bendrijos narių renka narių susirinkimas 3 (trijų) metų laikotarpiui. Vietoj atsistatydinusių ar atšauktų Bendrijos valdybos narių kiekvienas renkamas tik iki veikiančios valdybos kadencijos pabaigos. Valdybos narių kadencijų skaičius neribojamas.

72. Bendrijos valdybos nariai gali būti atšaukiami Bendrijos narių susirinkimo sprendimu.Sprendimas yra teisėtas, jei už jį balsuoja daugiau kaip 2/3 visų susirinkime dalyvaujančių narių balsų. Bendrijos narių susirinkimas dėl Bendrijos valdybos narių atšaukimo organizuojamas ta pačia tvarka kaip ir dėl valdybos narių rinkimo.

73. Bendrijos valdyba veikia pagal bendrijos narių susirinkimo patvirtintą darbo reglamentą. Bendrijos valdybos veiklai vadovauja jos pirmininkas. Pirmininką iš valdybos narių renka Bendrijos narių susirinkimas.

74. Bendrijos valdyba:

74.1. organizuoja bendrijos veiklą ir prižiūri, ar laikomasi jos įstatų;

74.2. priima į darbą ir atleidžia darbuotojus, sudaro ir nutraukia su jais darbo sutartis;

74.3. veikia bendrijos vardu teisiniuose santykiuose su kitais asmenimis ir turi teisę sudaryti sandorius. Sodininkų bendrijų įstatymo nurodytus sandorius Bendrijos valdyba gali sudaryti, kai yra toks narių susirinkimo sprendimas;

74.4.  įgyvendina Bendrijos metinę pajamų ir išlaidų sąmatą, bendrojo naudojimo objektų atnaujinimo (remonto, rekonstrukcijos) ar modernizavimo metinį bei ilgalaikį planą;

74.5. sudaro metinę finansinę atskaitomybę ir ją pateikia Bendrijos narių susirinkimui;

74.6. tvarko ir saugo Bendrijos bendrojo naudojimo turto ir objektų registravimo knygą, Bendrijos techninius ir juridinius dokumentus ir asmenų įsigijusių mėgėjų sodo teritorijoje sodo sklypą registravimo knygą;

74.7. šių įstatų nustatytais atvejais ir narių prašymu pateikia informaciją ir dokumentus Bendrijos narių susirinkimui;

74.8.   Bendrijos dokumentus ir duomenis pateikia Juridinių asmenų registrui;

74.9.   Įstatymų ir šių įstatų nustatytus viešus pranešimus skelbia įstatuose nustatyta tvarka;

74.10. Bendrijos įstatuose nustatyta tvarka teikia Bendrijos nariams ir kiteims asmenims reikalingą informaciją. Už bendrijos teikiamų dokumentų kopijas mokama bendrijos narių susirinkimo nustatyta tvarka. Išduoda pažymas sodininkams apie jų atsiskaitymą už prievoles bendrijai, kitas pažymas, kurių įstatymų nustatyta tvarka prašo valstybės ar savivaldybių institucijos;

74.11. sprendžia naujų narių priėmimo į bendriją, narių skatinimo, drausminimo klausimus;

74.12. atlieka kitas Sodininkų bendrijų įstatyme ir kitų įstatymų bei kitų teisės aktų, taip pat šių įstatų nustatytas pareigas;

74.13. sprendžia dėl paslaugų, numatytų Bendrijos įstatuose, teikimo asmenims, turintiem sklypą Bendrijos teritorijoje.

75.  Bendrijos valdyba nagrinėja Bendrijos narių pareiškimus, prašymus bei skundus ir per vieną mėnesį pateikia atsakymą.

76. Bendrijos valdybos sprendimai priimami posėdžiuose. Posėdžių šaukimo iniciatyvos teisę turi kiekvienas valdybos narys.

77. Valdybos posėdis laikomas įvykusiu, kai jame dalyvauja daugiau kaip pusė valdybos narių. Balsavimo metu kiekvienas bendrijos valdybos narys turi vieną balsą.

78. Valdybos narys neturi teisės balsuoti, kai valdybos posėdyje sprendžiamas su jo veikla valdyboje susijęs ar jo atsakomybės klausimas.

79. Valdybos sprendimas laikomas priimtu, kai už jį balsuoja daugiau kaip 1/2 valdybos narių. Jei bendrijos valdybos narių balsai „už“ ir „prieš“ pasiskirsto po lygiai, lemia Bendrijos valdybos pirmininko balsas. Valdybos posėdžiai turi būti protokoluojami, išskyrus atvejį, kai sprendimą pasirašo visi valdybos nariai.

80. Bendrijos valdyba turi užtikrinti, kad revizijos komisijai būtų pateikti visi nurodytam patikrinimui reikalingi Bendrijos dokumentai.

81. Ne vėliau kaip likus 10 darbo dienų iki eilinio bendrijos narių susirinkimo Bendrijos valdyba privalo parengti Bendrijos veiklos ataskaitą. Joje turi būti Bendrijos veiklos per ataskaitinius finansinius metus apžvalga, svarbiausi įvykiai Bendrijoje einamaisiais finansiniais metais iki eilinio narių susirinkimo, Bendrijos veiklos planai ir prognozės.

82. Bendrijos valdybos narių, nevykdančių arba netinkamai vykdančių pareigas, atsakomybę nustato Civilinis kodeksas, Sodininkų bendrijų ir kiti įstatymai.

83.  Bendrijos valdybos nariai privalo solidariai atlyginti Bendrijai nuostolius, padarytus dėl valdybos sprendimų, priimtų pažeidžiant bendrijos įstatus, Sodininkų bendrijų ir kitus įstatymus.

84. Nuo pareigos atlyginti nuostolius atleidžiami tie valdybos nariai, kurie balsavo prieš tokį sprendimą arba nedalyvavo posėdyje jį priimant ir per 7 kalendorines dienas po to, kai sužinojo ar turėjo sužinoti apie tokį sprendimą, įteikė posėdžio pirmininkui rašytinį protestą.

85. Valdybos nario atsistatydinimas ar atšaukimas iš pareigų neatleidžia jo nuo dėl jo kaltės padarytų nuostolių atlyginimo.

86. Valdybos narys gali būti atleidžiamas nuo nuostolių, kuriuos jis padarė eidamas savo pareigas, atlyginimo, jeigu jis rėmėsi Bendrijos dokumentais ir kita informacija, kurių tikrumu nebuvo pagrindo abejoti, arba veikė neviršydamas normalios ūkinės rizikos. Ginčus dėl nuostolių atlyginimo įstatymu nustatyta tvarka sprendžia teismas.

**X. BENDRIJOS VEIKLOS KONTROLĖ**

87. Bendrijos ūkinę finansinę veiklą kontroliuoja revizijos komisija. Revizijos komisijos nariai ir jos pirmininkas  renkami narių susirinkime 3 metų kadencijai. Revizijos komisiją sudaro 3 nariai.

88.  Revizijos komisijos darbo tvarką nustato jos darbo reglamentas.

89. Revizijos komisijos nariu negali būti Bendrijos valdybos nariai, jų sutuoktiniai ar sugyventiniai, kai partnerystė įregistruota įstatymų nustatyta tvarka, ir asmenys, kuriuos su valdybos nariais sieja artimi giminystės ar svainystės ryšiai (tėvai (įtėviai), vaikai (įvaikiai), broliai, seserys, taip pat sutuoktinių ar sugyventinių broliai, seserys, tėvai ir vaikai).

90. Revizijos komisija:

90.1. tikrina Bendrijos ūkinę finansinę veiklą;

90.2. informuoja Bendrijos narių susirinkimą, Bendrijos valdybą apie Bendrijos veiklos pažeidimus;

90.3. finansiniams metams pasibaigus, narių susirinkimui pateikia išvadą dėl Bendrijos metinės finansinės atskaitomybės;

90.4. privalo atlikti neeilinį ūkinės finansinės veiklos patikrinimą, jei to reikalauja ne mažiau kaip 1/4 bendrijos narių, ir ataskaitą pateikti Bendrijos narių susirinkimui;

90.5.  turi iniciatyvos teisę sušaukti Bendrijos narių susirinkimą.

**XI. TIKSLINIŲ, KAUPIAMŲJŲ IR KITŲ SU BENDRIJOS VEIKLA SUSIJUSIŲ ĮNAŠŲ NUSTATYMO IR MOKĖJIMO TVARKA, NEPINIGINIŲ ĮNAŠŲ ĮVERTINIMO BEI BENDRIJOS NARIŲ IR JŲ ŠEIMOS NARIŲ DARBO SĄNAUDŲ ĮSKAITYMO Į ĮNAŠUS TVARKA**

91. Bendrijos bendrojo naudojimo objektų atnaujinimui (remontui ar rekonstrukcijai) ar modernizavimui,  lėšų įstatymuose ir kituose teisės aktuose nurodytiems privalomiesiems statinių naudojimo ir priežiūros reikalavimams įgyvendinti, taip pat su ilgalaike Bendrijos veikla susijusiems projektams įgyvendinti, reikalingų kaupiamųjų ir tikslinių lėšų kaupimo ir mokėjimo tvarka turi būti numatyta metiniuose ir ilgalaikiuose Bendrijos planuose, kuriuos tvirtina Bendrijos narių susirinkimas.

92. Nepiniginiai įnašai įvertinami Bendrijos valdybos sudarytos komisijos. Komisijos posėdžiai protokoluojami ir pagal komisijos įvertinimą Bendrijos valdyba priima sprendimą užskaityti įnašus.

93. Bendrijos valdybos organizuojamuose bendrojo naudojimo teritorijos tvarkymo ar kituose darbuose (talkose) turi dalyvauti visi Bendrijos nariai. Jei Bendrijos narys negali tokiose talkose dalyvauti, jis privalo įmokėti į Bendrijos sąskaitą Bendrijos narių susirinkimo nustatytą piniginį įnašą, kuris panaudojamas samdomų darbuotojų darbui apmokėti. Bendrijos valdyba privalo apskaityti talkose dirbančių bendrijos narių ir jo šeimos narių darbo sąnaudas ir šias sąnaudas įskaityti kaip įnašą Bendrijos narių susirinkimo patvirtinta tvarka.

**XII. BENDRIJOS TURTAS, PAJAMŲ PASKIRSTYMO IR NAUDOJIMO TVARKA**

94. Bendrijos turtas valdomas, naudojamas, juo disponuojama įstatymų ir Bendrijos įstatų nustatyta tvarka.

95. Sodininkams bendrosios dalinės nuosavybės teise priklauso sodininkų bendromis lėšomis ar bendromis sutelktomis jėgomis pastatyti, įrengti ar kitaip įsigyti bendrojo naudojimo objektai: bendrojo naudojimo žemė su bendrojo naudojimo pastatais ir įrenginiais (tvoros, vartai, poilsio aikštelės, pliažai, miškai, vandens telkiniai ir kt.); bendroji inžinerinė įranga – vandentiekio, kanalizacijos, dujų, elektros, telekomunikacijų ir rodmenų tinklai, melioracijos įrenginiai, keliai, tiltai, lieptai, vamzdynai ir angos, elektros skydai ir kita bendrojo naudojimo inžinerinė techninė įranga, esanti bendrojo naudojimo teritorijose bei patalpose ar konstrukcijose, taip pat šie objektai, įrengti sodo sklypuose, jeigu jie susiję su visos mėgėjų sodo teritorijos inžinerinės techninės įrangos veikimu ir jeigu jie nėra kitų asmenų nuosavybė.

96. Bendrijos valdyba privalo sudaryti bendrojo naudojimo objektų aprašą ir prireikus jį papildyti arba pakeisti. Šiame apraše turi būti nurodyta bendrojo naudojimo objektų techninė būklė. Bendrijos valdyba bendrojo naudojimo objektų aprašą viešai paskelbia nariams ir pateikia jį kitiems  su bendrojo naudojimo objektų valdymu susijusiems suinteresuotiems asmenims. Kiekvienas Bendrijos narys turi teisę ginčyti bendrojo naudojimo objektų aprašą ir reikalauti turto inventorizaciją atlikti iš naujo. Sprendimus dėl pakartotinės inventorizacijos priima bendrijos narių susirinkimas.

97. Bendrijai priklausančio nuosavybės teise turto aprašas tvirtinamas Bendrijos valdybos kiekvienais kalendoriniais metais pateikiant turto aprašymą ir kitus jį nustatančius duomenis.

98. Bendrijos pajamas sudaro:

**98.1.** **Bendrijos nario mokesčiai, ~~vienkartinis stojamasis nario mokestis- 100 EUR~~, kaupiamieji, tiksliniai įnašai;**

**98.2. Kitų asmenų mokamos įmokos už bendrojo naudojimo objektų priežiūros organizavimą bei šių objektų eksploataciją, bendrojo naudojimo žemės tvarkymą. ~~Kitiems asmenims (ne Bendrijos nariams) Bendrijos narių susirinkimas nustato vienkartinį 200 EUR infrastruktūros mokestį už Bendrijos narių lėšomis ar bendromis sutelktomis jėgomis jau sukurtą infrastruktūrą, jos priežiūrą ir išsaugojimą;~~**

98.3. pajamos iš Bendrijos turto;

98.4. iš Bendrijos veiklos gautos pajamos;

98.5. valstybės ar savivaldybės tikslinės paskirties lėšos;

98.6. fizinių ar juridinių asmenų negrąžintinai ( parama, labdara, pagal testamentą, dovanojimas) perduoti ar padovanotos lėšos  ir kitas  turtas;

98.7. pajamos iš 1,2 % fizinių asmenų pajamų mokesčio;

98.8. kitos teisėtai įgytos pajamos.

99.  Bendrijos nario mokesčiai mokami pinigais. Tiksliniai įnašai gali būti piniginiai ir nepiniginiai. Nepiniginiais įnašais negali būti darbai ir paslaugos.

100.  Bendrijos lėšų panaudojimas yra nustatomas Bendrijos narių susirinkimo nustatyta tvarka, tvirtinant Bendrijos metinę pajamų ir išlaidų sąmatą.

101.  Bendrijos pajamų apskaita tvarkoma vadovaujantis Buhalterinės apskaitos įstatymu.

**XIII. ĮSTATŲ KEITIMO TVARKA**

102. Bendrijos įstatų pakeitimo projektą rengia jo iniciatoriai. Jei įstatų projektą rengia ne valdyba, jis pateikiamas valdybai. Sprendimą dėl įstatų pakeitimo projekto įtraukimo į Bendrijos narių susirinkimo darbotvarkę priima valdyba. Jei bendrijos narių susirinkimas šaukiamas iniciatorių sprendimu, sprendimą dėl įstatų projekto įtraukimo į darbotvarkę priima susirinkimo sušaukimo iniciatoriai.

103. Keisti Bendrijos įstatus gali tik bendrijos narių susirinkimas.

104. Bendrijos įstatus ir jų pakeitimus pasirašo Bendrijos narių susirinkimo, priėmusio sprendimą pakeisti įstatus, įgaliotas asmuo.

105. Bendrijos valdyba įstatų pakeitimus ir visą pakeistų įstatų tekstą kartu su kitais teisės aktų nurodytais dokumentais pateikia Juridinių asmenų registrui.

106. Pakeisti Bendrijos įstatai įsigalioja nuo jų įregistravimo Juridinių asmenų registre.

**XIV. BENDRIJOS PABAIGA IR PERTVARKYMAS**

107. Bendrija reorganizuojama, likviduojama ir pertvarkoma Civilinio kodekso nustatytais jungimo ir skaidymo būdais tik esamose mėgėjų sodų teritorijose.

108. Bendrija likvidupjama Civilinio kodekso ir Sodininkų Įstatymo nustatyta tvarka.

109. Jeigu Bendrijoje liko mažiau kaip 7 nariai, per 30 dienų apie tokį narių sumažėjimą Bendrija privalo pranešti Juridinių asmenų registro nustatuose nustatyta tvarka.

**XV. GINČŲ SPRENDIMAS**

110. Ginčai tarp Bendrijos ir Bendrijos narių, tarp Bendrijos ir kitų fizinių ar juridinių asmenų sprendžiami Civilinio kodekso ir kitų įstatymų nustatyta tvarka.

111. Jeigu Bendrijos nariai pageidauja raštu, jų tarpusavio ginčus gali nagrinėti Bendrijos valdyba arba Bendrijos narių susirinkimas įstatymų nustatyta tvarka.

112. Ginčas pirmiausia nagrinėjamas Bendrijos valdybos posėdyje valdybos darbo reglamento nustatyta tvarka per vieną mėnesį nuo pareiškimo gavimo. Valdybai nusprendus, Bendrijos narių ginčas gali būti perduotas spręsti artimiausiam Bendrijos narių susirinkimui.

113.  Apie priimtą sprendimą šalims pranešama raštu.

114.  Jeigu ginčo šalys nesutinka su priimtu sprendimu, jų ginčas įstatymų nustatyta tvarka gali būti sprendžiamas teisme.

   Patvirtinta Sodininkų Bendrijos „PAEŽERYS-1“

   narių susirinkime 2021 m. ………… mėn. …..d.

Bendrijos narių susirinkimo

Įgaliotas    asmuo

…………………………..

 (vardas pavardė)